KIRJALLINEN KYSYMYS E-2671/01 esittäjä(t): Laura González Álvarez (GUE/NGL) komissiolle. Barcelonan lentokentän laajentamisen ympäristövaikutukset.



Virallinen lehti nro 115 E , 16/05/2002 s. 0143 - 0144



KIRJALLINEN KYSYMYS E-2671/01 esittäjä(t): Laura González Álvarez (GUE/NGL) komissiolle (2. lokakuuta 2001) Aihe: Barcelonan lentokentän laajentamisen ympäristövaikutukset Luonnonsuojelujärjestö Depana on tehnyt lukuisia valituksia Pratin lentokentän laajennushankkeen takia Barcelonassa. Järjestö on jo usean vuoden ajan valmistellut vaihtoehtoista suunnitelmaa Llobregat-joen suiston hyödyntämiseksi kestävän kehityksen periaatteen mukaisesti. Nyt se on tehnyt laajennustöitä ja lentokenttää ympäröivän alueen uudelleen järjestämistä koskevan vaihtoehtoisen suunnitelman, jolla pyritään minimoimaan laajennustöistä alueelle koituvat ympäristövaikutukset järjestön viime vuosina tekemän luonnonsuojelutyön suuntaviivojen mukaisesti. Jos tätä vaihtoehtoa ei oteta huomioon, useat erityissuojelualueet ja yhteisön tärkeänä pitämät luontotyypit saattavat joutua kärsimään. Sellaisia ovat I'llan, Volaterían, Pas de les Vaques y Reguera de les Boguesin, Can Sabadellin ja Can Farguesin ranta-alueet sekä Prat de Llobregatin mäntymetsä jne. Onko komissio tietoinen tästä vaihtoehtoisesta suunnitelmasta, joka on selvästi järkevämpi kestävän kehityksen kannalta? Voiko komissio tutkia, noudatetaanko tässä tapauksessa yhteisön lainsäädäntöä, erityisesti direktiivejä 92/43/ETY(1) (luontotyypit), 79/409/ETY(2) (linnut) ja tiettyjen hankkeiden ympäristövaikutusten arvioinnista annetun direktiivin 85/337/ETY(3) muuttamisesta annettua direktiiviä 97/11/EY(4)? Toisaalta on otettava huomioon ympäristömelun arvioinnista ja hallinnasta annettavassa direktiivissä säädetyt raja-arvot. Lentoliikenteen lisääntyminen uusien kiitoratojen vuoksi aiheuttaisi lisää melusaastetta, mikä olisi direktiivin tavoitteiden vastaista. Direktiivillä pyritään ehkäisemään, vähentämään ja poistamaan ympäristömelun aiheuttamia terveyshaittoja. (1) EYVL L 206, 22.7.1992, s. 7. (2) EYVL L 103, 25.4.1979, s. 1. (3) EYVL L 175, 5.7.1985, s. 40. (4) EYVL L 73, 14.3.1997, s. 5. Margot Wallströmin komission puolesta antama vastaus (21. marraskuuta 2001) Komissio on tietoinen Barcelonan lentokentän laajentamista koskevasta hankkeesta, koska se on vastaanottanut useita tätä hanketta koskevia kanteluita. Komissio ja Espanjan viranomaiset ovat olleet useasti yhteydessä toisiinsa kyseisen hankkeen tiimoilta. Hankkeesta on myös keskusteltu Espanjan viranomaisten kanssa useissa eri kokouksissa. Kyseisen hankkeen ympäristövaikutukset on arvioitava tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY mukaisesti, sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY. On käynyt ilmi, että Barcelonan lentokentän laajentamista koskevalla hankkeella on merkittävä vaikutus Delta del Llobregatin lintujensuojelualueeseen. Näin ollen Espanjan viranomaisten on otettava huomioon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY 6 artiklasta johtuvat velvoitteet. Kyseistä direktiiviä sovelletaan luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY 4 artiklassa määriteltyihin erityissuojelualueisiin. Komissio on saanut jäljennöksen parlamentin jäsenen mainitseman luonnonsuojelujärjestö Depanan esittämistä kyseisen hankkeen ympäristövaikutuksia koskevista väitteistä. Hankkeen ympäristövaikutuksia arvioidaan parhaillaan. Koska Espanjan viranomaisten mukaan arvioinnissa otetaan huomioon neuvoston direktiivin 92/43/ETY velvoitteet, komissio ei voi tässä vaiheessa olettaa yhteisön oikeutta rikotun. Euroopan parlamentin ja neuvoston direktiiviehdotuksessa ympäristömelun arvioinnista ja hallinnasta(1) jäsenvaltioiden toimivaltaiset viranomaiset velvoitetaan tekemään melukartoituksia, jotta pystyttäisiin arvioimaan ihmisten altistumista melulle, kertomaan heille melusta ja sen vaikutuksista sekä toteuttamaan toimintasuunnitelmia melun vähentämiseksi ja ympäristömelun laadun säilyttämiseksi ennallaan siellä, missä melun laatu on hyvä. Tämän uuden direktiivin tavoitteena on ehkäistä ihmisten altistumista ympäristömelulle. Tässä vaiheessa ei ole kuitenkaan tarkoitus säätää minkäänlaisia yhteisön omia raja-arvoja ympäristömelulle, vaan jokainen jäsenvaltio saa määritellä raja-arvonsa itse. (1) EYVL C 337 E, 28.11.2000.